Cuneiform Tablet Kt 94/k 1257 (AKT 6a 138)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma ša-lim-a-šùr-ma a-na i-dí-a-bi-im i-tur₄-DINGIR en-na-nim e-na-aḫ-DINGIR ù en-um-a-šùr-ma a-dí ša ta-áš-pu-ra-ni-ni um-ma a-tù-nu-ma a-na kà-ri-im er-ba-ma bé-et-kà a-šu-ur-ma ù iš-tí me-er-e-kà zu-ku-ma qá-qá-ad-kà lá ta-ta-na-dí ki-ma ṣú-ḫa-ru-a a-dí u₄-mì-im a-nim iš-lu-ṭù-ni-ma a-ṣé-er SIG₅-pí-a-šur lá e-tí-qú-ni-ma lu-qú-tí a-na KÙ.BABBAR lá ú-ta-e-ru-ni a ší-a-tí li-bi im-ra-aṣ-ma ki-ma ṣú-ba-tí sà-sà-am il₅-pu-tù um-ma a-na-ku-ma iš-tí lu-qú-tí-a le-ru-ub-ma bu-lá-tí-a lu-pá-ḫi-ir-ma ú KÙ.BABBAR 10 ma-na ša qá-ru-bi-im i-ṣé-er tám-kà-ri-a lá-al-qé a-na kà-ni-iš i bu-lá-tí-a le-ru-ba-am a-ḫu-a a-tù-nu a-dí ša a-za-ku-ú a-ma-kam iš-tí ša ki-ma me-er-e um-me-a-nim ša a-ma-kam wa-áš-bu-ni a-we-li i-na a-wa-tim ma-qí-ta-ma pí-šu-nu li-im-dá-nim-ma u₄-me-e ša ša-kà-nim li-iš-ku-nu-nim-ma a-na kà-ri-im qá-ri-ba-ni i-be-sa-e ú ma-na-aḫ-tí šu-nu-ma i-dí-ú ù ba-lu-um um-me-a-ni-a ì-lí-a-lim šu-ku-bi-im a-šur-ma-lik ù DUMU a-mur-IŠTAR GÁN-lam₅ ú-la ú-ṣa-am um-ma šu-nu-ma ṣí-i-ma a-wa-at-kà iš-tí lá-qé-pí-im né-nu ni-ga-ma-ar-ma ù tí-ir-tí-ni i-lá-kà-kum-ma a-ta bu-lá-tí-kà pá-ḫi-ir-ma ù u₄-me-e ša ša-kà-nim ni-ša-kà-kum a-ḫu-a a-tù-nu a-we-lu ma-ag-ru-ni-a-tí ša a-za-ku-a-ni a-ma-kam i-na a-wa-tim ma-qí-ta-šu-nu-ma ù tí-ir-ta-ku-nu a pá-ni-a li-li-kam-ma li-ba-am dí-na-nim a-ma-kam i-ṣé-er ṣú-ḫa-ri-a e-ku-nu ki-ma-ma i-li-ku li-li-ik-ma KÙ.BABBAR 1 GÍN i ba-áb-tí-a lu-qá-ri-bu-nim iḫ-da-ma li-ba-am dí-na-nim-ma e-en₆ kà-ri-im ú e-né-ku-nu kà-li-ma-ni